Hjá Hans Jákup í Køkinum Matr. nr. 79, Tjørnuvík Við sínum aftanfyri liggjandi træveggum og framstandandi grótveggum umboða húsini eitt eyðkent millumlið í menningini fram ímóti træhúsnum. Samstundis sum glasstovan gjørdist vanlig, varð eldstaðurin, sum var grótlaðaður, fluttur ímóti henni, soleiðis at glasstovan kundi verða upphitað af einum bíleggjaraovni, sum varð fýrdur úr roykstovuni. Ljóðarin var varðveittur sum ljóskelda. Tá fekst eitt gott og ljóst rúm uttan royk inni. Skorsteinurin yvir eldstaðnum í roykstovuni varð gjørdur av timbri og loddrøttum byghálmi, sum var bundin fastur við hoybondum.